CELEX: 32021D1299
Language: mt
Date: 2021-08-04 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1299 tal-4 ta’ Awwissu 2021 li tipposponi d-data tal-iskadenza tal-approvazzjoni tal-eżaflumuron għall-użu fi prodotti bijoċidali tat-tip ta’ prodott 18 (Test b'rilevanza għaż-ŻEE)

5.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 282/36
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1299
         tal-4 ta’ Awwissu 2021
         li tipposponi d-data tal-iskadenza tal-approvazzjoni tal-eżaflumuron għall-użu fi prodotti bijoċidali tat-tip ta’ prodott 18
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-Artikolu 14(5) tiegħu,
         Wara li kkonsultat mal-Kumitat Permanenti dwar il-Prodotti Bijoċidali,
         Billi:
         
                     (1)
                  
                  
                     Is-sustanza attiva eżaflumuron ġiet approvata bħala sustanza attiva għall-użu fil-prodotti bijoċidali għall-tip ta’ prodott 18 (2).
                  
               
                     (2)
                  
                  
                     L-approvazzjoni tal-eżaflumuron għall-użu fil-prodotti bijoċidali tat-tip ta’ prodott 18 se tiskadi fil-31 ta’ Marzu 2022. Fit-23 ta’ Settembru 2020 ġiet sottomessa applikazzjoni skont l-Artikolu 13(1) tar-Regolament (UE) Nru 528/2012 għat-tiġdid tal-approvazzjoni tal-eżaflumuron.
                  
               
                     (3)
                  
                  
                     Billi l-eżaflumuron jissodisfa l-kriterji ta' sustanza tossika persistenti u bijoakkumulattiva (sustanza PBT), jew ta' sustanza persistenti ħafna u bijoakkumulattiva ħafna (sustanza vPvB) skont l-Anness XIII tar-Regolament (KE) Nru 1907/2006 tal-Parlament Ewropew u tal-Kunsill (3), l-eżaflumuron jissodisfa l-kriterji ta' esklużjoni stabbiliti fil-punt (e) tal-Artikolu 5(1) tar-Regolament (UE) Nru 528/2012.
                  
               
                     (4)
                  
                  
                     Fit-18 ta’ Frar 2021, l-awtorità kompetenti tal-evalwazzjoni tal-Greċja infurmat lill-Kummissjoni li kienet iddeċidiet, skont l-Artikolu 14(1) tar-Regolament (UE) Nru 528/2012, li evalwazzjoni sħiħa tal-applikazzjoni kienet meħtieġa. Skont l-Artikolu 8(1) tar-Regolament (UE) Nru 528/2012, l-awtorità kompetenti li tevalwa trid twettaq evalwazzjoni sħiħa tal-applikazzjoni fi żmien 365 jum mill-validazzjoni tagħha.
                  
               
                     (5)
                  
                  
                     F’konformità mal-Artikolu 8(2) tar-Regolament (UE) Nru 528/2012, l-awtorità kompetenti li tevalwa tista’, jekk ikun hemm il-bżonn, titlob li l-applikant jipprovdi biżżejjed data għat-twettiq tal-evalwazzjoni. F’dak il-każ, il-perjodu ta’ 365 jum jiġi sospiż għal perjodu li b’kollox ma jistax jaqbeż total ta’ 180 jum sakemm ma tkunx iġġustifikata sospensjoni itwal minħabba t-tip ta’ data li tintalab jew minħabba ċirkostanzi eċċezzjonali.
                  
               
                     (6)
                  
                  
                     Fi żmien 270 jum minn meta tirċievi rakkomandazzjoni mill-awtorità kompetenti tal-evalwazzjoni, l-Aġenzija Ewropea għas-Sustanzi Kimiċi (“l-Aġenzija”) trid tħejji u tissottometti lill-Kummissjoni opinjoni dwar it-tiġdid tal-approvazzjoni tas-sustanza attiva skont l-Artikolu 14(3) tar-Regolament (UE) Nru 528/2012.
                  
               
                     (7)
                  
                  
                     Għaldaqstant, għal raġunijiet li mhumiex fil-kontroll tal-applikant, l-approvazzjoni tal-eżaflumuron għall-użu fi prodotti bijoċidali tat-tip ta’ prodott 18 x’aktarx li se tiskadi qabel ma tittieħed deċiżjoni dwar it-tiġdid tagħha. Għalhekk jixraq li tiġi posposta d-data tal-iskadenza tal-approvazzjoni tal-eżaflumuron għall-użu fi prodotti bijoċidali tat-tip ta’ prodott 18 għal perjodu ta’ żmien twil biżżejjed biex l-applikazzjoni tkun tista’ tiġi eżaminata.
                  
               
                     (8)
                  
                  
                     Billi l-limiti ta' żmien għall-evalwazzjoni mill-awtorità kompetenti li tevalwa, u għat-tħejjija u l-preżentazzjoni tal-opinjoni tal-Aġenzija, u l-perjodu ta' żmien meħtieġ biex jiġi ddeterminat jekk hijiex issodisfata mill-inqas waħda mill-kundizzjonijiet tal-ewwel subparagrafu tal-Artikolu 5(2) tar-Regolament (UE) Nru 528/2012, u għaldaqstant jekk tistax tiġġedded l-approvazzjoni tal-eżaflumuron, jixraq li d-data ta' skadenza tal-approvazzjoni tiġi posposta għat-30 ta' Settembru 2024.
                  
               
                     (9)
                  
                  
                     Minbarra d-data tal-iskadenza tal-approvazzjoni, jenħtieġ li l-eżaflumuron għall-użu fi prodotti bijoċidali tat-tip ta’ prodott 18 tibqa’ approvata suġġett għall-ispeċifikazzjonijiet u għall-kundizzjonijiet stabbiliti fir-Regolament ta’ Implimentazzjoni (UE) 2015/1982,
                  
               ADOTTAT DIN ID-DEĊIŻJONI
         
            Artikolu 1
            Id-data tal-iskadenza tal-approvazzjoni tal-eżaflumuron għall-użu fil-prodotti bijoċidali tat-tip 18 hija posposta għat-30 ta’ Settembru 2024.
         
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-4 ta’ Awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 167, 27.6.2012, p. 1.
         
            (2)  Ir-Regolament ta' Implimentazzjoni tal-Kummissjoni (UE) Nru 2015/1982 tal-4 ta’ Novembru 2015 li japprova l-eżaflumuron bħala sustanza attiva eżistenti għall-użu fil-prodotti bijoċidali għall-prodotti tat-tip 18 (ĠU L 289, 5.11.2015, p. 13).
         
            (3)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).